เงินไหลกลับเข้าตลาดหุ้นจีน
ทิสโก้ชี้เงินเริ่มไหลเข้าตลาดหุ้นจีนคลายกังวลเศรษฐกิจดิ่ง คาดผู้นำใหม่คลอดแผนกระตุ้นหนุนหุ้นพุ่ง
5 พ.ย. 2555

ทิสโก้ชี้เงินเริ่มไหลเข้าตลาดหุ้นจีนคลายกังวลเศรษฐกิจดิ่ง คาดผู้นำใหม่คลอดแผนกระตุ้นหนุนหุ้นพุ่ง
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน ทิสโก้ เปิดเผยว่า บริษัทยังมีมุมมองที่ดีต่อตลาดหุ้นจีน ซึ่งสอดคล้องกับเม็ดเงินลงทุนทั่วโลกที่เริ่มไหลเข้าไปลงทุนในตลาดหุ้นจีนตั้งแต่เดือน ก.ย.ที่ผ่านมา โดยเฉพาะเดือน ต.ค.มีเงินไหลเข้าลงทุนสูงถึง 969 ล้านเหรียญสหรัฐ ชี้ให้เห็นว่านักลงทุนเชื่อมั่นในเศรษฐกิจจีนว่าจะไม่ปรับตัวลงรุนแรง ซึ่งบริษัทเห็นว่าเศรษฐกิจจีนจะค่อยๆ ฟื้นตัวลักษณะ UShape 
ภาพรวมในเดือน ต.ค. มีเงินไหลออกจากตลาดหุ้นพัฒนาแล้วสุทธิ 6,844 ล้านเหรียญสหรัฐ โดยเป็นเงินที่ไหลออกจากตลาดหุ้นสหรัฐสูงถึง 9,047 ล้านเหรียญสหรัฐ และโยกเข้าลงทุนตลาดหุ้นเกิดใหม่มูลค่า 2,635 ล้านเหรียญสหรัฐ แบ่งเป็นเอเชีย 1,278 ล้านเหรียญสหรัฐ และจีน 969 ล้านเหรียญสหรัฐ รวมถึงไหลเข้ายุโรป 1,139 ล้านเหรียญสหรัฐ
“ช่วงที่ผ่านมา ตลาดหุ้นจีนปรับตัวขึ้นแล้วไม่ลง ต่างจากตลาดหุ้นอื่นๆ ส่วนใหญ่ปรับตัวลง เพราะเงินทุนเพิ่งเริ่มต้นไหลเข้าจีน ทำให้ตลาดหุ้นจีนปรับตัวขึ้นช้ากว่าตลาดอื่นในภูมิภาค (Laggard) และในแง่ของมูลค่าตลาดหุ้นจีนก็ยังถูกเมื่อเทียบกับค่าเฉลี่ยในอดีตและถูกกว่าหุ้นไทยในปัจจุบัน” นายสาห์รัช กล่าว
นอกจากนี้ การเปลี่ยนแปลงผู้นำจีนในช่วงปลายปีนี้จนถึงเดือน มี.ค. 2556 จะส่งผลให้มีเม็ดเงินไหลเข้าตลาดหุ้นจีนจำนวนมาก จากข้อมูลที่ผ่านมาช่วงที่เปลี่ยนผู้นำใหม่จะมีการกระตุ้นเศรษฐกิจและการลงทุนส่งผลให้หุ้นจีนปรับตัวขึ้นทุกครั้ง